Nachher isch dänn plötzlich rueh iigkert, und mer hät mir verchündet, dass es am 4i wiitergöchi. Dänn aber schön aagleit (guet han ich  wänigschtens es schöns wiisses hämp mitgnah). Am 4i dänn sind plötzlich 40 lüüt detgsässe, und zude kläng vo klassischer thai musik hät dänn en ma irgendöppis über da papi verzellt. Dänn händ sich dänn all die lüüt inere reihe uufgschtellt, und händ eine um de ander e chli wasser mit lotus/jasmin (?) blüete über dhand glärt. Nachher isch de papi dänn uufglupft worde und in sarg inegleit worde. Det isch au wider es riise züüge gsii bis alles so gsii sich wies muen. Under anderem isch em (richtigs) gäld inegleit  worde. Und ufs muul und d'auge sind münze gleit worde - damit d'seel nöd chan usegah. Aschlüssend isch dänn de ganzi sarg inen schön verzierte chüelschrank inegschobe worde, und vor däm chüelschrank isch dänn en art altar uufbaut worde. So wie me sichs vorstellt mit cherze und räucherstäbli und blueme und papiergäld und und und. Und in klassischer thai-manier händs dänn na knallgrüeni/blaui neonröhre und blinkendi wiehnachtslämpli anetaa…